ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ Օ Ր Ե Ն Ք Ը**

**«ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**Գ Լ ՈՒ Խ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան և նպատակը**

Սույն օրենքը կարգավորում է Հայաստանի Հանրապետության բնության հատուկ պահպանվող տարածքների ստեղծման, պահպանության, օգտագործման և կառավարման հարաբերությունները:

Սույն օրենքի նպատակն է ապահովել Հայաստանի Հանրապետությունում բնության հատուկ պահպանվող տարածքների էկոհամակարգերի և դրանց բաղադրիչների պահպանությունը, բնականոն զարգացման վրա մարդածին բացասական ազդեցության կանխարգելումը կամ մեղմացումը, արդյունավետ կառավարումը:

**Հոդված 2. Բնության հատուկ պահպանվող տարածքների մասին օրենսդրությունը**

Հայաստանի Հանրապետությունում բնության հատուկ պահպանվող տարածքների հետ կապված իրավահարաբերությունները կարգավորվում են Հայաստանի Հանրապետության Սահմանադրությամբ, սույն օրենքով, այլ օրենքներով, ենթաօրենսդրական նորմատիվ իրավական ակտերով և միջազգային պայմանագրերով:

**Հոդված 3. Սույն օրենքում օգտագործվող հասկացությունները**

Սույն օրենքում օգտագործվող հիմնական հասկացություններն են.

1. **ազգային պարկ`** էկոհամակարգերի ու դրանց բաղադրիչների պահպանության, վերականգնման և կայուն օգտագործման նպատակներով առանձնացված տարածք, որտեղ բնական երևույթների զարգացման գործընթացներն ընթանում են ինչպես առանց մարդու անմիջական միջամտության, այնպես էլ միջամտությամբ և կարող է օգտագործվել գիտական ուսումնասիրությունների և մոնիթորինգի, էկոլոգիապես անվտանգ տնտեսական գործունեության իրականացման, ինչպես նաև գիտակրթական ու մշակութային միջոցառումների, կանոնակարգված զբոսաշրջության և ռեկրեացիայի կազմակերպման նպատակներով.
2. **արգելավայր`** բուսական, կենդանական աշխարհի առանձին տեսակների և դրանց պոպուլյացիաների ապրելավայրերի պահպանության ու վերականգնման նպատակով առանձնացված բնական տարածք, որտեղ բնական միջավայրի զարգացման գործընթացներն ընթանում են ակտիվ կառավարման միջամտությամբ և օգտագործվում են գիտական ուսումնասիրությունների, շրջակա միջավայրի մոնիթորինգի իրականացման, բուսական, կենդանական և բնական օբյեկտների պաշարների վերարտադրության, շարունակական կամ ժամանակավոր օգտագործման, կանոնակարգված զբոսաշրջության և ռեկրեացիայի նպատակներով.
3. **արգելոց`** էկոհամակարգերի և դրանց բաղադրիչների բնականոն զարգացումը ապահովելու և բնական գործընթացների խախտում առաջացնող գործողությունները կանխելու նպատակով առանձնացված տարածք, որտեղ բնական երևույթների զարգացման գործընթացներն ընթանում են առանց մարդու անմիջական միջամտության և կարող է օգտագործվել միայն գիտական ուսումնասիրությունների և մոնիթորինգի իրականացման, էկոլոգիական զբոսաշրջության, էկոլոգիական դաստիարակության, պահպանության ու կրթական միջոցառումների կազմակերպման համար.
4. **բնական օբյեկտ՝** ցամաքային և ջրային բնական էկոհամակարգերի առանձին բաղադրիչներ՝ երկրաբանական գոյացություններ, ռելիեֆի ձևեր, ստորերկրյա ջրեր, գետեր, լճեր, ջրվեժներ, աղբյուրներ, ճահիճներ, բուսական և կենդանական աշխարհի առանձին օբյեկտներ.
5. **բնապատմական բնության հուշարձան**` երկրաբանական, ջրաերկրաբանական, ջրագրական և կենսաբանական ծագման եզակի, գիտական և գեղագիտական արժեք ներկայացնող առանձին վերցրած բնական օբյեկտներ և բնական համալիրներ, որոնք ներդաշնակորեն կապված են պատմամշակութային արժեքավոր հուշարձանների և դրանց համալիրների, բնակատեղիների, կամ պատմական իրադարձությունների ու լեգենդների հետ.
6. **բնության հատուկ պահպանվող տարածք՝** հողի, մակերևութային ու ստորերկրյա ջրերի, ընդերքի և համապատասխան օդային ավազանի` սույն օրենքով սահմանված կարգով առանձնացված տարածքներ և առանձին բնական օբյեկտներ, որոնք բնապահպանական, գիտական, կրթական, առողջարարական, պատմամշակութային, ռեկրեացիոն, զբոսաշրջության, գեղագիտական արժեք են ներկայացնում, և որոնց համար սահմանված է պահպանության հատուկ ռեժիմ.
7. **բնության հատուկ պահպանվող տարածքների կադաստր`** տեղեկատվության և փաստաթղթերի անընդհատ լրացվող համահավաք, որը ներառում է բնության հատուկ պահպանվող տարածքների աշխարհագրական տեղաբաշխման, սահմանների, պահպանության ռեժիմի, կենսաբանական բազմազանության հաշվառման ու վիճակի, բուսական և կենդանական պաշարների ու դրանց օգտագործման ձևերի, գիտական, տնտեսական, իրավական, սոցիալական և պատմամշակութային արժեքների քանակական ու որակական բնութագրերի վերաբերյալ համադրելի տվյալներ.
8. **բնության հատուկ պահպանվող տարածքի կառավարման պլան`** պաշտոնական փաստաթուղթ, որով սահմանվում են բնության հատուկ պահպանվող տարածքի արդյունավետ կառավարման համար անհրաժեշտ գործողությունները.
9. **բնության հատուկ պահպանվող տարածքների մոնիթորինգ`** էկոհամակարգերի և դրանց բաղադրիչների որակական և քանակական ցուցանիշների, վիճակի ռեժիմային դիտարկումների, գնահատման, արագ արձագանքման ու զարգացման ընթացքի կանխատեսման համակարգ.
10. **բնության հուշարձան`** առանձին վերցրած եզակի, գիտական, գիտաճանաչողական, բնապատկերային, մշակութային և գեղագիտական առանձնահատուկ արժեք ներկայացնող բնական օբյեկտի կամ համալիրի բնական վիճակի պահպանության նպատակով առանձնացված տարածք, որն օգտագործվում է գիտական ուսումնասիրությունների, մոնիթորինգի, գիտակրթական, մշակութային միջոցառումների և ռեկրեացիայի իրականացման նպատակներով.
11. **երկրաբանական բնության հուշարձան`** երկրաբանական ծագման եզակի, գիտական և գեղագիտական արժեք ներկայացնող առանձին վերցրած բնական օբյեկտներ կամ բնական համալիրներ, որոնք լինում են` հրաբխային (հրաբխային կոներ, խառնարաններ, լավային ծածկոցներ, քարանձավներ), տեկտոնական (կամարածալքեր, բեկվածքներ, շերտագրական և քարագրական մերկացումներ, հազվագյուտ հանքանյութերի, օգտակար հանածոների և ապարների ելքեր), արտածին (հողմահարման և տեղատարման հետևանքով առաջացած ռելիեֆի յուրահատուկ ձևեր` կիրճեր, մնացորդային բուրգեր, քարափներ, վիհեր, հողմային խորշեր, քարայրներ, թունելներ, կամուրջներ, քարե քանդակներ), հնէաբանական (բրածո բույսերի և կենդանիների մնացորդներ, քարացուկներ, դրոշմներ կամ մերկացումներ).
12. **Էկոլոգիական զբոսաշրջություն`** բնության ճանաչողությանն ուղղված զբոսաշրջության ձև, որը չունի բացասական ազդեցություն բնական միջավայրի կամ լանդշաֆտի վրա և օժանդակում է բնության պահպանությանը.
13. **էկոլոգիական հավասարակշռություն՝** բնական էկոհամակարգերի բաղադրիչների, բնական երևույթների և մարդածին գործոնների դինամիկ հավասարակշռություն, որն ապահովում է էկոհամակարգի երկարատև և կայուն գոյատևումը.
14. **Էկոլոգիական միջանցք`** էկոլոգիական ցանցի գործառնական բաղադրիչ, որը նպատակաուղղված է բնության հատուկ պահպանվող տարածքների փոխկապակցվածության, դրանց էկոհամակարգերի կայունության, պահպանության, բույսերի տարածվածության, կենդանիների տեղաշարժի և էկոլոգիական ցանցի ամբողջականության ապահովմանը.
15. **Էկոլոգիական ցանց`** էկոլոգիական միջանցքներով միմյանց հետ փոխկապակցված տարբեր կատեգորիաների պատկանող բնության հատուկ պահպանվող տարածքների համակարգ, որն ապահովում է բնության հատուկ պահպանվող տարածքների արդյունավետ գործունեությունը, էկոհամակարգերի էկոլոգիական հավասարակշռությունը և դրա բաղադրիչների պահպանությունը, պաշտպանությունը, վերարտադրությունն ու կենդանիների անարգել տեղաշարժն ու միգրացիան.
16. **էկոհամակարգ՝** կենդանի օրգանիզմների և դրանց բնակության միջավայրի (հող, ջուր, մթնոլորտ), ինչպես նաև դրանց փոխազդեցությունը պայմանավորող բնական երևույթների գործառնական ամբողջություն.
17. **Էկոհամակարգի բաղադրիչներ`** ցամաքային, օդային և ջրային էկոհամակարգերի կենսական տարրերի (միկրոօրգանիզմներ, սնկեր, բույսեր, կենդանիներ) և անկենդան միջավայրի (հող, ջուր, մթնոլորտային օդ) փոխկապակցված ամբողջություն.
18. **լանդշաֆտ`** աշխարհագրական թաղանթի տեղամաս, որի բնույթը բնական և մարդկային գործոնների ազդեցության կամ փոխազդեցության արդյունք է, և որի համասեռ բնական հատվածները բնորոշվում են ուրույն երկրաբանական կառուցվածքի, ռելիեֆի, կլիմայի, հողաբուսական ծածկույթի և կենդանական աշխարհի ամբողջականությամբ.
19. **կենսաբանական բազմազանություն՝** ցամաքային, օդային և ջրային էկոհամակարգերի բաղադրիչներ համարվող կենդանի օրգանիզմների տարատեսակություն, որը ներառում է բազմազանությունը տեսակի շրջանակներում, տեսակների միջև և էկոհամակարգերի բազմազանությունը.
20. **կենսաբանական բնության հուշարձան`** կենսաբանական ծագման եզակի, գիտական և գեղագիտական արժեք ներկայացնող առանձին վերցրած հազվագյուտ, անհետացող, ռելիկտային բույսերի տեսակներ և դրանց բնական պոպուլյացիաներ, բնական աճելավայրերում հանդիպող երկարակյաց ծառեր, ինչպես նաև հազվագյուտ և անհետացող թռչունների բնադրավայրեր.
21. **կենսաբանական պաշար`** աշխարհագրական որոշակի տարածքում առկա բուսական և կենդանական տեսակների, դրանց համակեցությունների օգտագործման ենթակա քանակություն.
22. **կենսոլորտային պահպանավայր`** գիտական, ճանաչողական, գեղագիտական և տնտեսական բարձրարժեք լանդշաֆտների, էկոհամակարգերի և դրանց առանձին բաղադրիչների, ինչպես նաև բնական ու մարդածին տարբեր աստիճանի ներգործության ենթարկված տարածքների համակարգ, որտեղ գիտահետազոտական ուսումնասիրությունների և տարածաշրջանային համընդհանուր մոնիթորինգի հիման վրա ապահովվում են տարածաշրջանի կենսաբանական բազմազանության պահպանությունը, վերարտադրությունը, վերականգնումն ու կայուն զարգացումը.
23. **շահագրգիռ կողմեր`** բնության հատուկ պահպանվող տարածքների, դրանց պահպանման գոտիների, էկոլոգիական ցանցի, էկոլոգիական միջանցքի և կենսոլորտային պահպանավայրի կառավարման խնդիրներին առնչվող պետական կառավարման, տարածքային կառավարման, տեղական ինքնակառավարման մարմիններ, ֆիզիկական և իրավաբանական անձինք.
24. **պահպանման  գոտի՝** բնության հատուկ պահպանվող տարածքը շրջափակող, սույն օրենքով սահմանված կարգով առանձնացված տարածք, որտեղ թույլատրվում է բնության հատուկ պահպանվող տարածքի էկոլոգիական համակարգերին և դրանց բնականոն զարգացմանը չվնասող  տնտեսական գործունեություն:
25. **պահպանվող լանդշաֆտ`** բնական կամ մարդու կողմից ձևափոխված բնապահպանական, մշակութային, գեղագիտական արժեք ներկայացնող առանձնացված տարածք, որտեղ բնական միջավայրի զարգացման գործընթացներն ընթանում են ակտիվ կառավարման միջամտությամբ և օգտագործվում են գիտական ուսումնասիրությունների, շրջակա միջավայրի մոնիթորինգի իրականացման, էկոլոգիական դաստիարակության, կանոնակարգված զբոսաշրջության և ռեկրեացիայի նպատակներով.
26. **ջրագրական բնության հուշարձան`** հրաբխային, տեկտոնական, ամբարտակային և սառցադաշտային ծագման եզակի, գիտական և գեղագիտական արժեք ներկայացնող առանձին վերցրած ջրային օբյեկտներ, որոնք լինում են` սառցադաշտ, լիճ (սառցադաշտային, խառնարանային, ջրաճահճային), ջրվեժ, խոնավ տարածքներ.
27. **ջրաերկրաբանական բնության հուշարձան`** ջրաերկրաբանական ծագման եզակի, գիտական և բալնեոլոգիական արժեք ներկայացնող առանձին բնական օբյեկտներ կամ բնական համալիրներ, որոնք լինում են` հանքային և քաղցրահամ ջրերի բնական ելքեր (աղբյուրներ), կարստային քարանձավներ, կիրճեր, կանյոններ, սառցադաշտային կրկեսներ.
28. **օգտագործման վճար՝** բնության հատուկ պահպանվող տարածքի օգտագործման թույլատրված ձևերի (ըստ պահպանության ռեժիմների) համար գանձվող վճար:

**Հոդված 4. Բնության հատուկ պահպանվող տարածքների կատեգորիաները**

 Հայաստանի Հանրապետությունում բնության հատուկ պահպանվող տարածքների կատեգորիաներն են` արգելոցը, ազգային պարկը, բնության հուշարձանը, արգելավայրը, պահպանվող լանդշաֆտը:

**Հոդված 5. Բնության հատուկ պահպանվող տարածքների ստեղծումը**

* 1. Հայաստանի Հանրապետությունում բնության հատուկ պահպանվող տարածքների ստեղծման նպատակն է.
1. լանդշաֆտային և կենսաբանական բազմազանության պահպանության, բնականոն զարգացման, վերականգնման, վերարտադրության և բանական օգտագործման ապահովումը.
2. բնական էկոհամակարգերի կայունության և էկոլոգիական հավասարակշռության ապահովումը.
3. Էկոհամակարգերի և դրանց բաղադրիչների գիտական, ռեկրեացիոն, պատմամշակութային և գեղագիտական արժեք ներկայացնող օբյեկտների պահպանության ապահովումը.
4. էկոհամակարգերի բնականոն զարգացման վրա մարդածին բացասական ազդեցության կանխարգելումը կամ մեղմացումը.
5. էկոհամակարգերում բնական երևույթների բնականոն ընթացքի և բնական օբյեկտների գիտական ուսումնասիրությունների և շրջակա միջավայրի մոնիթորինգի ապահովումը.
6. կլիմայի փոփոխության ազդեցության մեղմացումը.
7. բնակչության էկոլոգիական կրթության և դաստիարակության իրականացման աշխատանքներին նպաստելը:
	1. Բնության հատուկ պահպանվող տարածքները ստեղծվում են և դրանց կատեգորիաները սահմանվում են Հայաստանի Հանրապետության կառավարության որոշմամբ` հիմք ընդունելով բնապահպանության ոլորտում Հայաստանի Հանրապետության կառավարության կողմից լիազորված պետական կառավարման մարմնի (այսուհետ` լիազոր մարմին) առաջարկը:
	2. Պահպանվող լանդշաֆտը կարող է ստեղծվել նաև տեղական ինքնակառավարման մարմինների կողմից կամավոր խնդիրների լուծման նպատակով սահմանված սեփական լիազորությունների շրջանակում` Հայաստանի Հանրապետության կառավարության կողմից սահմանված կարգով:
	3. Բնության հատուկ պահպանվող տարածքները ստեղծվում են Հայաստանի Հանրապետությանը սեփականության իրավունքով պատկանող հողերի վրա:
	4. Բնության հատուկ պահպանվող տարածքները կարող են ստեղծվել նաև համայնքային սեփականության, քաղաքացիներին և իրավաբանական անձանց սեփականության իրավունքով պատկանող հողերի վրա՝ հողերի սեփականատերերի համաձայնությամբ:
	5. Հայաստանի Հանրապետությանը սեփականության իրավունքով պատկանող հողերի և համայնքային սեփականության հողերի վրա ստեղծված բնության հատուկ պահպանվող տարածքներում անհրաժեշտության դեպքում կարող են ընդգրկվել քաղաքացիներին և իրավաբանական անձանց սեփականության իրավունքով պատկանող հողեր՝ սեփականատերերի համաձայնությամբ, բնության հատուկ պահպանվող տարածքի ղեկավարումն իրականացնող կազմակերպության և սեփականատերերի միջև կնքված պայմանագրի հիման վրա: Համաձայնության բացակայության դեպքում հողամասի օտարումը կարող է կատարվել նախնական համարժեք փոխհատուցմամբ, Հայաստանի Հանրապետության օրենքով սահմանված կարգով հասարակության և պետության կարիքների համար բացառիկ` գերակա հանրային շահ ճանաչելով:

 **Հոդված 6. Բնության հատուկ պահպանվող տարածքների հողերի սեփականությունը**

1. Արգելվում է համայնքներին, քաղաքացիներին և իրավաբանական անձանց սեփականության իրավունքով փոխանցել պետական և համայնքային սեփականություն հանդիսացող հողերի վրա ստեղծված բնության հատուկ պահպանվող տարածքների հողերը:
2. Բնության հատուկ պահպանվող տարածքների հողերը Հայաստանի Հանրապետության հողային օրենսգրքով նախատեսված հատուկ պահպանվող տարածքների հողեր են՝ ըստ գործառնական նշանակության՝ բնապահպանական**:**
3. Բնության հատուկ պահպանվող տարածքները պարտադիր հաշվի են առնվում տնտեսական և սոցիալական զարգացման (քաղաքաշինական, հողաշինական, հանքարդյունաբերական, ջրօգտագործման, անտառշինական) ծրագրերի, նախագծերի և այլ փաստաթղթերի կազմման ժամանակ:

**Հոդված 7. Բնության հատուկ պահպանվող տարածքների կառավարումը**

1. Հայաստանի Հանրապետությունում բնության հատուկ պահպանվող տարածքների կառավարումն իրականացնում է լիազոր մարմինը:
2. Բնության հատուկ պահպանվող տարածքները ղեկավարվում են լիազոր մարմնի համակարգում գործող պետական ոչ առևտրային կազմակերպությունների միջոցով Հայաստանի Հանրապետության և պետական ոչ առևտրային կազմակերպությունների միջև կնքված պայմանագրի հիման վրա` համաձայն սույն օրենքի, բնության հատուկ պահպանվող տարածքի կառավարման պլանի (այսուհետ՝ կառավարման պլան), **սահմանված կարգով հաստատված տարածական պլանավորման փաստաթղթերի** և տվյալ կազմակերպության կանոնադրության և տվյալ բնության հատուկ պահպանվող տարածքի կանոնադրության: Պայմանագրի օրինակելի ձևը հաստատում է Հայաստանի Հանրապետության կառավարությունը:
3. Բնության հատուկ պահպանվող տարածքները՝ բացառությամբ արգելոցների և ազգային պարկերի արգելոցային գոտիների, պետական ոչ առևտրային կազմակերպության կողմից կարող է տրամադրվել վարձակալության կամ կառուցապատման իրավունքով՝ մրցութային կարգով: Մրցութային կարգն ու պայմանագրի օրինակելի ձևը հաստատում է Հայաստանի Հանրապետության կառավարությունը:
4. Բնության հուշարձանը կարող է կառավարվել համայնքի ղեկավարի կողմից` որպես պետության պատվիրակած լիազորություն:
5. Պահպանվող լանդշաֆտը կարող է կառավարվել տեղական ինքնակառավարման մարմինների կողմից` այդ նպատակով ստեղծված համայնքային ոչ առևտրային կազմակերպության կամ միջհամայնքային միավորումների միջոցով:
6. Բնության հատուկ պահպանվող տարածքների սահմաններում գտնվող պատմամշակութային հուշարձանների և դրանց պահպանական գոտիների և պայմանակարգերի (ռեժիմների) հետ առնչվող բոլոր աշխատանքները համաձայնեցվում են հուշարձանների պահպանության բնագավառում լիազորված մարմնի հետ:

**Հոդված 8. Բնության հատուկ պահպանվող տարածքի կառավարման պլանը**

1. Բնության հատուկ պահպանվող տարածքի կառավարման պլանը հաստատվում է բնության հատուկ պահպանվող տարածքի ստեղծման մասին Հայաստանի Հանրապետության կառավարության կամ համայնքի ավագանու որոշումն ուժի մեջ մտնելուց հետո երկու տարվա ընթացքում:
2. Բնության հատուկ պահպանվող տարածքների կառավարման պլանները՝ բացառությամբ պահպանվող լանդշաֆտի, հաստատում է Հայաստանի Հանրապետության կառավարությունը: Պահպանվող լանդշաֆտի կառավարման պլանը հաստատում է լիազոր մարմինը:
3. Կառավարման պլանը կազմվում է համաձայն Հայաստանի Հանրապետության կառավարության կողմից հավանության արժանացած պետական եկամուտների և ծախսերի վրա ազդեցություն ունեցող ռազմավարական փաստաթղթերի մշակման, ներկայացման և հսկողության իրականացման մեթոդական հրահանգի և լիազոր մարմնի կողմից հաստատված մեթոդական ուղեցույցի:
4. Կառավարման պլանն ընդգրկում է՝
	1. բնության հատուկ պահպանվող տարածքի մասին հիմնական տեղեկատվությունը, այդ թվում` էկոհամակարգերի և դրանց բաղադրիչների (ներառյալ` կենսաբազմազանության, դրանց պաշարների, վիճակի և սպառնացող վտանգների) նկարագրությունը և անցած ժամանակաշրջանում դրանց փոփոխությունների գնահատականն ու զարգացման հեռանկարները.
	2. բնության հատուկ պահպանվող տարածքի գոտիավորման, սահմանների, կենսաբանական բազմազանության, այդ թվում՝ կենսաբանական պաշարների տեղաբաշխման, հողօգտագործման և այլ թեմատիկ քարտեզներն ու հատակագծերը.
	3. բնության հատուկ պահպանվող տարածքի պահպանման գոտու սոցիալ-տնտեսական խնդիրները.
	4. բնության հատուկ պահպանվող տարածքի համապատասխան գոտու օգտագործման առանձնահատկությունները.
	5. բնության հատուկ պահպանվող տարածքի պահպանությանը և օգտագործմանը մասնակցող կողմերը.
	6. բնության հատուկ պահպանվող տարածքի մոնիթորինգի տվյալների հիման վրա մարդածին բացասական ազդեցության կանխարգելմանն ու մեղմացմանը (վերացմանը) ուղղված գործողությունների ամենամյա պլանը և ժամանակացույցը.
	7. բնության հատուկ պահպանվող տարածքի պահպանության, գիտահետազոտական ուսումնասիրության և այլ աշխատանքների կատարման համար անհրաժեշտ ծախսերը և ֆինանսավորման աղբյուրները.
	8. կարճաժամկետ և երկարաժամկետ միջոցառումների ծրագրերը.
	9. բնության հատուկ պահպանվող տարածքների օգտագործման ներուժի բացահայտումն ու լավագույնս օգտագործման ուղիները:
5. Բնության հատուկ պահպանվող տարածքի կառավարման պլանը ենթակա է վերանայման` առնվազն հինգ տարին մեկ անգամ: Սահմանված ժամկետում կառավարման պլանը չվերանայելու դեպքում հաստատված պլանը շարունակում է գործել մինչև նորի ընդունումը: Այդ ժամանակահատվածի համար լիազոր մարմինը կամ տեղական ինքնակառավարման մարմինը մշակում են բնության հատուկ պահպանվող տարածքի տարեկան միջոցառումների ծրագիր:

**Հոդված 9. Բնության հատուկ պահպանվող տարածքների կառավարման ծախսերը**

1. Բնության հատուկ պահպանվող տարածքների կառավարման հետ կապված ծախսե­րը, կառավարման պլանի մշակման աշխատանքները ֆինանսավորվում են՝ պետական և համայնքային բյուջեներից, բնության հատուկ պահպանվող տարածքների օգտագործման վճարներից առաջացած ֆինանսական միջոցներից և Հայաստանի Հանրապետության օրենքներով չարգելված այլ աղբյուրներից:

**Գ Լ ՈՒ Խ 2**

**ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԻ ՀԵՏ ԿԱՊՎԱԾ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ, ԼԻԱԶՈՐ ՄԱՐՄՆԻ, ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԼԻԱԶՈՐՈՒԹՅՈՒՆՆԵՐԸ**

**Հոդված 10. Հայաստանի Հանրապետության կառավարության լիազորությունները**

1. Հայաստանի Հանրապետությունում բնության հատուկ պահպանվող տարածքների ստեղծման և կառավարման բնագավառում Հայաստանի Հանրապետության կառավարության լիազորություններն են՝
2. բնության հատուկ պահպանվող տարածքների կառավարման բնագավառում պետական ծրագրերի ու ռազմավարության հաստատումը.
3. բնության հատուկ պահպանվող տարածքների ստեղծման կարգի սահմանումը.
4. բնության հատուկ պահպանվող տարածքների, դրանց պահպանման գոտիների, էկոլոգիական միջանցքների և կենսոլորտային պահպանավայրերի ստեղծումը, սահմանների հաստատումը և համապատասխան փոփոխությունների կատարումը.
5. բնության հատուկ պահպանվող տարածքների օգտագործման կարգի սահմանումը.
6. բնության հատուկ պահպանվող տարածքների կառավարման պլանների հաստատումը՝ բացառությամբ համայնքի կողմից ստեղծված պահպանվող լանդշաֆտի կառավարման պլանի.
7. բնության հատուկ պահպանվող տարածքների և դրանց ղեկավարումն իրականացնող կազմակերպությունների կանոնադրությունների հաստատումը.
8. բնության հատուկ պահպանվող տարածքների մոնիթորինգի կազմակերպման և իրականացման կարգի սահմանումը.
9. բնության հատուկ պահպանվող տարածքների կադաստրի վարման կարգի սահմանումը.
10. բնության հուշարձանների ցանկի հաստատումը.
11. բնության հատուկ պահպանվող տարածքները և (կամ) դրանց գոտիները կառավարման տրամադրման մրցութային կարգի և պայմանագրի օրինակելի ձևի հաստատումը.
12. բնության հատուկ պահպանվող տարածքների կառավարումն իրականացնող լիազոր մարմնի համակարգում գործող պետական ոչ առևտրային կազմակերպությունների և լիազոր մարմնի՝ Հայաստանի Հանրապետության անունից կնքված պայմանագրի օրինակելի ձևի հաստատումը.
13. բնության հատուկ պահպանվող տարածքները վարձակալության կամ կառուցապատման իրավունքով տրամադրման մրցութային կարգի և պայմանագրի օրինակելի ձևի հաստատումը.
14. բնության հատուկ պահպանվող տարածքների կառավարումն իրականացնող կազմակերպության աշխատողի համազգեստի ձևի, այն կրելու կարգի և պայմանների, հատկացվող ծառայողական զենքի ու զինամթերքի տեսակի, ձևի, մոդելի և քանակի, ինչպես նաև զենք կրելու իրավունք ունեցող պաշտոնների անվանացանկի սահմանումը.
15. էկոլոգիական ցանցի հայեցակարգի և քարտեզ-սխեմայի հաստատումը.
16. Հայաստանի Հանրապետության օրենքներով սահմանված այլ լիազորություններ:

**Հոդված 11. Լիազոր մարմնի լիազորությունները**

1. Հայաստանի Հանրապետությունում բնության հատուկ պահպանվող տարածքների ստեղծման և կառավարման բնագավառում լիազոր մարմնի լիազորություններն են.
2. բնության հատուկ պահպանվող տարածքների պետական քաղաքականության մշակումը.
3. բնության հատուկ պահպանվող տարածքների պետական քաղաքականության իրականացումը.
4. բնության հատուկ պահպանվող տարածքների կառավարման բնագավառում պետական ծրագրերի ու ռազմավարության մշակումը.
5. բնության հատուկ պահպանվող տարածքների կառավարումը.
6. բնության հատուկ պահպանվող տարածքների ստեղծման կարգի մշակումը.
7. պահպանվող լանդշաֆտի կառավարման պլանի հաստատումը.
8. բնության հատուկ պահպանվող տարածքների, դրանց պահպանման գոտիների, էկոլոգիական միջանցքների և կենսոլորտային պահպանավայրերի ստեղծման, սահմանների հաստատման և դրանց համապատասխան փոփոխությունների վերաբերյալ առաջարկությունների ներկայացումը Հայաստանի Հանրապետության կառավարություն.
9. բնության հատուկ պահպանվող տարածքների կառավարման պլանների մշակումը.
10. բնության հատուկ պահպանվող տարածքների մոնիթորինգի կազմակերպման և իրականացման կարգի մշակումը, մոնիթորինգի իրականացումը.
11. բնության հատուկ պահպանվող տարածքների կադաստրի վարման կարգի մշակումը և կադաստրի վարումը.
12. բնության հուշարձանների ցանկի և անձնագրերի կազմումը, անձնագրերի հաստատումը.
13. ազգային պարկի ռեկրեացիոն և տնտեսական գոտիների, արգելավայրի, պահպանվող լանդշաֆտի տարածքներում օգտագործման ենթակա կենսաբանական պաշարների թույլատրելի չափաքանակների և տեսակների սահմանումը` հիմք ընդունելով համապատասխան գիտական հիմնավորումները.
14. բնության հատուկ պահպանվող տարածքների կառավարման պլանների կազմման մեթոդական ցուցումների մշակումն ու հաստատումը.
15. բնության հատուկ պահպանվող տարածքների կառավարումն իրականացնող լիազոր մարմնի համակարգում գործող պետական ոչ առևտրային կազմակերպությունների և լիազոր մարմնի՝ Հայաստանի Հանրապետության անունից կնքված պայմանագրի օրինակելի ձևի հաստատումը.
16. բնության հատուկ պահպանվող տարածքների պահպանման գոտիների, էկոլոգիական ցանցերի, էկոլոգիական միջանցքների և կենսոլորտային պահպանավայրերի պահպանման հարցերով հասարակական հիմունքներով գործող խորհրդատվական մարմնի ստեղծումը՝ շահագրգիռ կողմերի ներգրավմամբ.
17. բնության հատուկ պահպանվող տարածքների և դրանց կառավարումն իրականացնող կազմակերպությունների կանոնադրությունների մշակումը.
18. բնության հատուկ պահպանվող տարածքների օգտագործման վճարների չափի սահմանումը.
19. բնության հատուկ պահպանվող տարածքի պահպանությունն իրականացնող իրավաբանական անձի պահպանության ծառայության աշխատողների համազգեստի ձևի, այն կրելու կարգի և պայմանների հաստատումը.
20. բնապահպանական վերահսկողությունը բնության հատուկ պահպանվող տարածքներում և խախտումների հայտնաբերման դեպքում համապատասխան մարմիններին իրազեկումը.
21. էկոլոգիական ցանցի հայեցակարգի և քարտեզ-սխեմայի մշակումը.
22. բնության հատուկ պահպանվող տարածքների վերաբերյալ հասարակության իրազեկման բարձրացման և կրթադաստիարակչական ծրագրերի մշակումը.
23. Հայաստանի Հանրապետության օրենքներով սահմանված այլ լիազորություններ:

**Հոդված 12. Տարածքային կառավարման մարմինների լիազորությունները**

1. Հայաստանի Հանրապետությունում բնության հատուկ պահպանվող տարածքների ստեղծման և կառավարման բնագավառում տարածքային կառավարման մարմինների լիազորություններն են.
2. մասնակցությունը բնության հատուկ պահպանվող տարածքների զարգացման պետական քաղաքականության, կառավարման բնագավառում պետական ծրագրերի ու ռազմավարության մշակմանը.
3. բնության հատուկ պահպանվող տարածքների, դրանց պահպանման գոտիների, էկոլոգիական միջանցքների, կենսոլորտային պահպանավայրերի ստեղծման և սահմանների վերաբերյալ առաջարկությունների ներկայացումը լիազոր մարմնին.
4. մասնակցությունը կառավարման պլանների և բնության հատուկ պահպանվող տարածքների պահպանման գոտում գտնվող համայնքների զարգացման ծրագրերի մշակման աշխատանքներին.
5. մասնակցությունը բնության հատուկ պահպանվող տարածքների վերաբերյալ հասարակության իրազեկման բարձրացման և կրթադաստիարակչական ծրագրերի մշակմանը.
6. աջակցությունը բնության հատուկ պահպանվող տարածքների կառավարումն իրականացնող կազմակերպություններին.
7. Հայաստանի Հանրապետության օրենքներով սահմանված այլ լիազորություններ:

**Հոդված 13. Տեղական ինքնակառավարման մարմինների լիազորությունները**

1. Հայաստանի Հանրապետությունում բնության հատուկ պահպանվող տարածքների ստեղծման և կառավարման բնագավառում տեղական ինքնակառավարման մարմիններն իրականացնում են հետևյալ սեփական լիազորությունները.
2. համայնքի վարչական սահմաններում պահպանվող լանդշաֆտ կատեգորիայի բնության հատուկ պահպանվող տարածք ստեղծելու վերաբերյալ որոշման ընդունումը.
3. համայնքի վարչական սահմաններում պահպանվող լանդշաֆտ կատեգորիայի բնության հատուկ պահպանվող տարածքի կառավարման պլանի մշակումը.
4. աջակցությունը պահպանվող լանդշաֆտ կատեգորիայի բնության հատուկ պահպանվող տարածքի մոնիթորինգի իրականացմանը.
5. մաuնակցությունը համայնքի վարչական uահմաններում գտնվող բնության հատուկ պահպանվող տարածքներին վերաբերող պետական ծրագրերի ու կառավարման պլանների մշակմանը և դրանց շրջանակներում իրեն վերապահված գործառույթների իրականացման ապահովումը.
6. աջակցությունը համայնքի վարչական uահմաններում գտնվող բնության հատուկ պահպանվող տարածքների պահպանության ռեժիմների ապահովմանը.
7. համայնքի վարչական uահմաններում բնության հատուկ պահպանվող տարածքների uտեղծման վերաբերյալ բնության հատուկ պահպանվող տարածքների կառավարման լիազորված պետական մարմնին առաջարկությունների և կարծիքների ներկայացումը.
8. աջակցությունը բնության հատուկ պահպանվող տարածքների վերաբերյալ հաuարակության իրազեկման բարձրացմանը, ինչպեu նաև գիտական ու կրթադաuտիարակչական ծրագրերի մշակմանը և իրականացմանը:
9. Հայաստանի Հանրապետությունում բնության հատուկ պահպանվող տարածքների ստեղծման և կառավարման բնագավառում տեղական ինքնակառավարման մարմինները կարող են իրականացնել պետության պատվիրակած հետևյալ լիազորությունը.
10. բնության հուշարձանի կառավարումը:

**Գ Լ ՈՒ Խ 3**

**ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐՈՒՄ ԻՐԱԿԱՆԱՑՎՈՂ ԳԻՏԱԿԱՆ**

**ՈՒՍՈՒՄՆԱՍԻՐՈՒԹՅՈՒՆԸ, ՄՈՆԻԹՈՐԻՆԳԸ ԵՎ ԿԱԴԱՍՏՐԸ**

**Հոդված 14. Բնության հատուկ պահպանվող տարածքներում իրականացվող գիտական ուսումնասիրությունը**

* 1. Բնության հատուկ պահպանվող տարածքներում իրականացվող գիտական ուսումնասիրությունների նպատակն է էկոհամակարգերի ու դրանց բաղադրիչների, այդ թվում` բուսական և կենդանական տեսակների և պաշարների պահպանության, պաշտպանության, վերարտադրության միջոցառումների և օգտագործման մեխանիզմների գիտական հիմնավորումը, մասնավորապես.
1. կենսաբանական բազմազանության տեսակային կազմի, տարածվածության, քանակի, բնակության վայրերի, կենդանիների միգրացիայի ուղիների ուսումնասիրումը.
2. կենսաբանական պաշարների օգտագործման ենթակա թույլատրելի չափաքանակների գիտական հիմնավորումը և դրանց ողջամիտ օգտագործման մեխանիզմների մշակումը.
3. պահպանության տարբեր ռեժիմների պայմաններում բուսական և կենդանական տեսակների էկոլոգիական առանձնահատկությունների բացահայտումը.
4. կենսաբանական բազմազանության պահպանության, պաշտպանության և վերարտադրության արդյունավետ մեթոդների ու միջոցառումների վերաբերյալ առաջարկների մշակումը.
5. տարածքների գործառնական գոտիավորման վերաբերյալ առաջարկների մշակումը.
6. տարածքի կենսաբանական բազմազանության մասին տվյալների բազայի ստեղծումը:
	1. Բնության հատուկ պահպանվող տարածքներում իրականացվող գիտական ուսումնասիրությունների թեմատիկ ուղղվածությունները սահմանվում են կառավարման պլանով և իրականացվում են հիմնարար կամ կիրառական ուղղություններով՝ պետական բյուջեի, համայնքային բյուջեի բնության հատուկ պահպանվող տարածքների օգտագործման վճարներից առաջացած ֆինանսական միջոցների և Հայաստանի Հանրապետության օրենսդրությամբ չարգելված ֆինանսական այլ միջոցների հաշվին:
	2. Բնության հատուկ պահպանվող տարածքներում գիտական ուսումնասիրություններ կարող են իրականացվել նաև այլ իրավաբանական և ֆիզիկական անձանց կողմից, եթե դրանց իրականացմամբ չեն խախտվի սույն օրենքի կամ տվյալ տարածքի կառավարման պլանի պահանջները:

**Հոդված 15. Բնության հատուկ պահպանվող տարածքների մոնիթորինգի նպատակը**

* 1. Բնության հատուկ պահպանվող տարածքների մոնիթորինգի նպատակն է.
1. կենսաբանական բազմազանության տարածվածության, տեսակային կազմի, քանակի, բնակության վայրերի, կենդանիների միգրացիայի ուղիների առկա վիճակի բացահայտումը.
2. էկոհամակարգերի և դրանց բաղադրիչների քանակական և որակական փոփոխությունների գնահատումն ու կանխատեսումը և դրանց վրա բնական ու մարդածին գործոնների ազդեցության բացահայտումը.
3. էկոհամակարգերի և դրանց բաղադրիչների վրա բացասական ազդեցությունների կանխարգելման ու վերացման կամ մեղմացման միջոցառումների մշակումը:
	1. Բնության հատուկ պահպանվող տարածքների մոնիթորինգը կատարվում է Հայաստանի Հանրապետության պետական բյուջեի, համայնքային բյուջեի, բնության հատուկ պահպանվող տարածքների օգտագործման վճարներից առաջացած ֆինանսական միջոցների և Հայաստանի Հանրապետության օրենքներով չարգելված այլ ֆինանսական միջոցների հաշվին:

**Հոդված 16. Բնության հատուկ պահպանվող տարածքների կադաստրի վարման նպատակը և տվյալների օգտագործումը**

1. Բնության հատուկ պահպանվող տարածքների կադաստրի վարման նպատակն է`
2. կադաստրային տվյալների հիման վրա բնության հատուկ պահպանվող տարածքների ընդհանուր վիճակի գնահատումը և զարգացման հեռանկարների որոշումը.
3. գիտական ուսումնասիրությունների և մոնիթորինգի իրականացման ընթացքում ստացված տվյալների հավաքագրումը, դասակարգումը և տեղեկատվական բազայի ստեղծումը.
4. բնության հատուկ պահպանվող տարածքների և դրանց բուսական ու կենդանական պաշարների օգտագործման վերաբերյալ տվյալների հաշվառումը, ամփոփումն ու վերլուծումը:
5. Բնության հատուկ պահպանվող տարածքների կադաստրի տվյալները օգտագործվում են բնապահպանական, գիտական, սոցիալական, տնտեսական ծրագրերի և այլ փաստաթղթերի մշակման համար և որպես տեղեկատվության աղբյուր:
	1. Բնության հատուկ պահպանվող տարածքների կադաստրի վարումը կատարվում է Հայաստանի Հանրապետության պետական բյուջեի, համայնքային բյուջեի, բնության հատուկ պահպանվող տարածքների օգտագործման վճարներից առաջացած ֆինանսական միջոցների և Հայաստանի Հանրապետության օրենքներով չարգելված այլ ֆինանսական միջոցների հաշվին:

**Գ Լ ՈՒ Խ 4**

**ԱՐԳԵԼՈՑ**

**Հոդված 17. Արգելոցի ստեղծման նպատակը**

 Արգելոցը ստեղծվում է բնական էկոհամակարգերի և դրանց բաղադրիչների բնականոն զարգացումը ապահովելու, էկոհամակարգերի և դրանց բաղադրիչների բնական վիճակի պահպանության և բնական գործընթացների խախտում առաջացնող գործողությունները կանխելու, գիտական ուսումնասիրությունների և մոնիթորինգի իրականացման նպատակով, որտեղ բնական երևույթների զարգացման գործընթացներն ընթանում են առանց մարդու անմիջական միջամտության և կարող է օգտագործվել միայն էկոլոգիական զբոսաշրջության, էկոլոգիական դաստիարակության և կրթական միջոցառումների կազմակերպման համար:

**Հոդված 18. Արգելոցի պահպանության ռեժիմը**

* 1. Արգելոցի տարածքում արգելվում է`
1. ջրային ռեսուրսների օգտագործումը ջրային համակարգերի միջոցով, և ջրային ռեժիմը խախտող ցանկացած գործունեություն.
2. բնակելի, հասարակական և արտադրական օբյեկտների, ճանապարհների, խողովակաշարերի, էլեկտրահաղորդման գծերի և հաղորդակցության այլ ուղիների շինարարությունն ու շահագործումը, բացառությամբ արգելոցի գործունեության համար անհրաժեշտ օբյեկտների շինարարության (անտառապահի տնակ, արգելափակոց, սահմանանշան, դիտակետ, հակահրդեհային ճանապարհներ, նախազգուշացնող և տեղեկատվական ցուցանակներ, արգելոցի մուտքի մոտ այցելուների կենտրոն էկոլոգիական զբոսաշրջության համար երթուղիներ, գիտական ուսումնասիրության նպատակով փորձահրապարակ).
3. բուսական և կենդանական աշխարհի ներկայացուցիչների բնակության միջավայրի պայմանների խախտումը.
4. որսորդությունը, ձկնորսությունը.
5. կենդանիների և բույսերի օտարածին տեսակների, կենսատեխնոլոգիաների միջոցով ստացված գենետիկորեն ձևափոխված օրգանիզմների (տեսակների) ներմուծումը և կլիմայավարժեցումը, ինչպես նաև առանձին տեսակների քանակի մեծացման կամ պակասեցման նպատակով տարվող որևէ աշխատանք.
6. կենդանիների և բույսերի հավաքը, դրանց պտուղների և սերմերի մթերումը, բացի արգելոցի տարածքի գիտական հետազոտությունների համար նախատեսված աշխատանքներից և հավաքածուների հավաքից.
7. անտառահատումները, անասունների արածեցումը, խոտհունձը և բուսական ծածկույթի այլ խախտումներ՝ բացառությամբ հրդեհային անվտանգության աշխատանքների իրականացման նպատակով նախատեսվող միջոցառումների.
8. թունաքիմիկատների օգտագործումը բույսերի պաշտպանության նպատակով, ինչպես նաև հանքային պարարտանյութերի օգտագործումը.
9. ռադիոակտիվ նյութերի և թափոնների, ինչպես նաև մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը, պահեստավորումը և տարանցիկ տեղափոխումը.
10. երկրաբանական ուսումնասիրության աշխատանքները, որոնք առաջացնում են հողային ծածկույթի խախտում.
11. օգտակար հանածոների հանքավայրերի շահագործումը, հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը.
12. ընդհանուր օգտագործման ճանապարհներից և ջրային ուղիներից դուրս շարժիչային և թրթուրավոր տրանսպորտային միջոցների երթևեկությունը և կայանելը ճանապարհային ցանցի սահմաններից դուրս կամ դրա համար չնախատեսված վայրերում.
	1. Բացառությամբ սույն հոդվածի 3-րդ մասով նախատեսված դեպքերի, արգելվում է այլ նպատակներով մուտքն արգելոց: Մուտքի թույլատրման կարգը սահմանում է լիազոր մարմինը:
	2. Արգելոցի տարածքում թույլատրվում է`
13. բնական էկոհամակարգերի և դրանց բաղադրիչների գիտական ուսումնասիրությունը, հաշվառումը, գույքագրումը, մոնիթորինգը.
14. արգելոցի կառավարման պլանով սահմանված երթուղիներով էկոլոգիական զբոսաշրջության կազմակերպումը.
15. կառավարումն իրականացնող կազմակերպության տրանսպորտային միջոցների օգտագործումը.
16. հրդեհային անվտանգության աշխատանքների իրականացումը.
17. ուսումնական հաստատությունների կրթադաստիարակչական միջոցառումների (դպրոցականների համար բաց դասերի, էքսկուրսիաների, ցուցահանդեսների, բնապահպանական օրերի նշումների կազմակերպում) և ուսումնաարտադրական պրակտիկաների անցկացումը.
18. իրազեկման նպատակով բնապահպանական միջոցառումների կազմակերպումը և իրականացումը:
	1. Արգելոցի օգտագործումը էկոլոգիական զբոսաշրջության նպատակով վճարովի է: Արգելոցի օգտագործման վճարների տեսակ է.
19. էկոլոգիական զբոսաշրջության համար արգելոցի մուտքի վճար.
	1. Իրավաբանական և ֆիզիկական անձինք արգելոցի կառավարումն իրականացնող կազմակերպության կողմից մատուցվող ծառայություններից օգտվելու համար արգելոցի համապատասխան անցակետում վճարում են մուտքավճար, իսկ իրավաբանական անձինք կարող են նաև դա իրականացնել պայմանագրային հիմունքներով:
	2. Յուրաքանչյուր արգելոցի մուտքի վճարի առավելագույն չափը, միաժամանակ մուտք գործող անձանց թույլատրելի քանակը և տարածքում գտնվելու ժամանակահատվածը սահմանում է լիազոր մարմինը:
	3. Նույնատիպ ծառայությունների մատուցման դիմաց արգելոցի կառավարումն իրականացնող կազմակերպության կողմից միևնույն կատեգորիայի այցելուների համար սահմանվում են հավասար վճարաչափեր:
	4. Յուրաքանչյուր արգելոցի համար սահմանված մուտքի վճարը մուտքագրվում է տվյալ արգելոցի ղեկավարումն իրականացնող կազմակերպության դրամարկղ և օգտագործվում է տվյալ կազմակերպության կանոնադրությամբ նախատեսված նպատակների իրականացման համար:
	5. Արգելոցի մուտքը գիտական ուսումնասիրությունների, մոնիթորինգի և կրթադաստիարակչական միջոցառումների իրականացման նպատակով անվճար է և կատարվում է լիազոր մարմնի կողմից հաստատված անցագրով, որը տրվում է արգելոցի կառավարումն իրականացնող կազմակերպության կողմից:

**Գ Լ ՈՒ Խ 5**

**ԱԶԳԱՅԻՆ ՊԱՐԿ**

**Հոդված 19. Ազգային պարկի ստեղծման նպատակը**

 Ազգային պարկը ստեղծվում է տարածքում բնական կամ բնականին մոտ էկոհամակարգերի ու դրանց բաղադրիչների, պահպանությունը, վերականգնումը, գիտական ուսումնասիրությունների և մոնիթորինգի իրականացումը, ինչպես նաև կայուն օգտագործումն ապահովելու նպատակով, որտեղ բնական երևույթների զարգացման գործընթացներն ընթանում են ինչպես առանց մարդու անմիջական միջամտության, այնպես էլ միջամտությամբ և կարող է օգտագործվել էկոլոգիապես անվտանգ տնտեսական գործունեության իրականացման, ինչպես նաև գիտակրթական ու մշակութային միջոցառումների, կանոնակարգված զբոսաշրջության և ռեկրեացիայի կազմակերպման համար:

**Հոդված 20. Ազգային պարկի գոտիավորումը**

1. Ազգային պարկի տարածքն ըստ գործառնական նշանակության բաժանվում է՝ արգելոցային, արգելավայրային, ռեկրեացիոն, տնտեսական և վերականգնման գոտիների, որոնք ձևավորվում են՝ հաշվի առնելով տարածքի էկոլոգիական, գիտական, ռեկրեացիոն, սոցիալական, տնտեսական, պատմամշակութային ու գեղագիտական արժեքները:
2. Ազգային պարկի գոտիների նպատակներն են.
3. արգելոցային գոտու տարածք – տարածքի բնական վիճակի պահպանության ապահովումը.
4. արգելավայրային գոտու տարածք - հազվագյուտ, էնդեմիկ, ռելիկտային, Կարմիր գրքում գրանցված բուսական, կենդանական աշխարհի առանձին տեսակների և դրանց պոպուլյացիաների ապրելավայրերի պահպանության ապահովումը.
5. ռեկրեացիոն գոտու տարածք – հանգստի, առողջարարական, զբոսաշրջային ծառայությունների կազմակերպումը` տարածքի բնական, գեղագիտական և պատմամշակութային արժեքների պահպանության ապահովման պայմանով.
6. տնտեսական (կայուն օգտագործման) գոտու տարածք – վերականգնվող բնական պաշարների շարունակական կայուն օգտագործման ապահովումը, ինչպես նաև ազգային պարկի վարչական ենթակառուցվածքների ստեղծման և տեղաբաշխման ապահովումը:
7. վերականգնման գոտու տարածք – մարդու տնտեսական գործունեության կամ բնական աղետների արդյունքում վնասված բնական կամ ավանդաբար ձևափոխված լանդշաֆտների վերականգնման ապահովումը:

**Հոդված 21. Ազգային պարկի պահպանության ռեժիմը**

1. Ազգային պարկի արգելոցային գոտու նկատմամբ կիրառվում է սույն օրենքով արգելոցի համար սահմանված պահպանության ռեժիմը:
2. Ազգային պարկի արգելոցային գոտու օգտագործումը էկոլոգիական զբոսաշրջության նպատակով վճարովի է: Ազգային պարկի արգելոցային գոտու համար սահմանվում է օգտագործման վճարի տեսակ՝ էկոլոգիական զբոսաշրջության համար մուտքի վճար: Յուրաքանչյուր ազգային պարկի արգելոցային գոտու մուտքի վճարի առավելագույն չափը, միաժամանակ մուտք գործող անձանց թույլատրելի քանակը և տարածքում գտնվելու ժամանակահատվածը սահմանում է լիազոր մարմինը: Մուտքի վճարները մուտքագրվում են տվյալ արգելոցի ղեկավարումն իրականացնող կազմակերպության դրամարկղ և օգտագործվում է տվյալ կազմակերպության կանոնադրությամբ նախատեսված նպատակների իրականացման համար:
3. Ազգային պարկի արգելավայրային գոտու նկատմամբ կիրառվում է սույն օրենքով արգելավայրի համար սահմանված ռեժիմը:
4. Ազգային պարկի ռեկրեացիոն գոտում արգելվում է.
5. ջրային ռեժիմը խախտող ցանկացած գործունեություն.
6. բուսական և կենդանական աշխարհի ներկայացուցիչների բնակության միջավայրի պայմանների խախտումը.
7. անասունների արածեցումը.
8. որսորդությունը՝ բացառությամբ սիրողական ձկնորսության.
9. բույսերի և կենդանիների օտարածին տեսակների, ինչպես նաև կենսատեխնոլոգիաների միջոցով ստացված գենետիկորեն մոդիկֆակցված օրգանիզմների (տեսակների) ներմուծման և կլիմայավարժեցման աշխատանքները.
10. թունաքիմիկատների օգտագործումը բույսերի պաշտպանության նպատակով, ինչպես նաև հանքային պարարտանյութերի օգտագործումը.
11. ռադիոակտիվ նյութերի և թափոնների, ինչպես նաև մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը և պահեստավորումը.
12. երկրաբանական ուսումնասիրության աշխատանքները (հողային ծածկույթի խախտումով), օգտակար հանածոների հանքավայրերի շահագործումը, հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը.
13. անտառահատումները (բացառությամբ սանիտարական և խնամքի հատումների).
14. արդյունագործական նպատակով բուսական և կենդանական աշխարհի օբյեկտների և դրանց արգասիքների օգտագործումը.
15. ընդհանուր օգտագործման ճանապարհներից և ջրային ուղիներից դուրս շարժիչային և թրթուրավոր տրանսպորտային միջոցների երթևեկությունը և կայանելը ճանապարհային ցանցի սահմաններից դուրս կամ դրա համար չնախատեսված վայրերում.
16. Ազգային պարկի ռեկրեացիոն գոտում թույլատրվում է.
17. քաղաքացիների հանգիստը,
18. բնական էկոհամակարգերի և դրանց բաղադրիչների գիտական ուսումնասիրությունը, հաշվառումը, գույքագրումը, մոնիթորինգը այդ թվում՝ քաղաքացիների հանգստի կազմակերպման սպասարկման ծառայությունների մոնիթորինգը.
19. էկոլոգիական զբոսաշրջության կազմակերպումը.
20. ռեկրեացիայի նպատակով հողերի` Հայաստանի Հանրապետության օրենսդրությամբ սահմանված կարգով և քաղաքաշինական ծրագրային փաստաթղթերին համապատասխան, կառուցապատման իրավունքով տրամադրումն ու սպասարկման ծառայությունների կազմակերպումը.
21. սանիտարական և խնամքի հատումները,
22. կողմնակի անտառօգտագործում (խոտհունձ, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, ուտելի բույսերի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում.
23. էկոհամակարգերի հավասարակշռությունը խախտող երևույթներն ու գործընթացները, այդ թվում` վարակիչ հիվանդությունները կենսաբանական մեթոդներով կանխարգելող, հակահրդեհային, ինչպես նաև, համաձայն կառավարման պլանի, խախտված էկոհամակարգերի վերականգնման միջոցառումները, անտառվերականգնման և անտառապատման գործողությունները.
24. կառավարման պլանով նախատեսված հանգստի և զբոսաշրջային երթուղիների ենթակառուցվածքների ձևավորում և սպասարկում.
25. ուսումնական հաստատությունների կրթադաստիարակչական և ուսումնաարտադրական պրակտիկաների անցկացումը.
26. տրանսպորտային միջոցների մուտքն ու կայանելը` այդ նպատակով առանձնացված վայրերում.
27. էկոլոգիապես մաքուր մեթոդներով գյուղատնտեսական արտադրությունը,
28. սիրողական ձկնորսությունը` Հայաստանի Հանրապետության օրենսդրությամբ սահմանված դեպքերում և կարգով:
29. բնական էկոհամակարգերի, կենսաբազմազանության, լանդշաֆտների, բնության ժառանգության գիտական ուսումնասիրությունները, հաշվառումը, գույքագրումը, մոնիթորինգը,
30. Ազգային պարկի տնտեսական գոտու տարածքում արգելվում է.
31. ջրային ռեժիմը խախտող ցանկացած գործունեություն.
32. բուսական և կենդանական աշխարհի ներկայացուցիչների բնակության միջավայրի պայմանների խախտումը.
33. անտառահատումները՝ բացառությամբ սանիտարական և խնամքի հատումների.
34. բույսերի և կենդանիների օտարածին տեսակների, ինչպես նաև՝ կենսատեխնոլոգիաների միջոցով ստացված գենետիկորեն ձևափոխված օրգանիզմների (տեսակների) ներմուծման և կլիմայավարժեցման աշխատանքները.
35. թունաքիմիկատների օգտագործումը բույսերի պաշտպանության նպատակով, ինչպես նաև հանքային պարարտանյութերի օգտագործումը.
36. ռադիոակտիվ նյութերի և թափոնների, ինչպես նաև՝ մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը, պահեստավորումը.
37. ընդերքի շահագործումը, բացառությամբ այն ստորգետնյա ջրերի, որոնք ունեն բնականից բաց ելքեր.
38. հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը.
39. ընդհանուր օգտագործման ճանապարհներից և ջրային ուղիներից դուրս շարժիչային և թրթուրավոր տրանսպորտային միջոցների երթևեկությունը և կայանելը ճանապարհային ցանցի սահմաններից դուրս կամ դրա համար չնախատեսված վայրերում.
40. որսորդությունը՝ բացառությամբ սիրողական ձկնորսության.
41. Ազգային պարկի տնտեսական գոտում թույլատրվում են սույն հոդվածի 4-րդ 5-րդ մասով սահմանված գործունեության ձևերն ըստ նպատակների, ինչպես նաև գործունեության հետևյալ ձևերը`
42. էկոլոգիապես մաքուր մեթոդներով գյուղատնտեսական մթերքների արտադրությունը, այդ թվում` օրգանական պարարտանյութերի օգտագործումը.
43. օրենսդրությամբ սահմանված կարգով տարածքին բնորոշ հազվագյուտ և արժեքավոր վայրի բույսերի և կենդանիների արհեստական վերարտադրությունն ու օգտագործումը, այդ թվում` արդյունագործական ձկնորսությունը.
44. խոտհունձը և անասունների արածեցումը՝ կառավարման պլանով նախատեսված վայրերում.
45. արածեցման նպատակով արոտավայրերի հերթափոխային օգտագործումը:
46. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, ուտելի բույսերի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում.
47. Ազգային պարկի տարածքում թույլատրվում է մեղվապահությունը՝ պայմանով, որ այն կիրականացվի արգելավայրային գոտիներում միայն ազգային պարկի կողմից, իսկ ռեկրեացիոն և տնտեսական գոտում՝ ֆիզիկական և իրավաբանական անձանց կողմից:
48. Ազգային պարկի վերականգման գոտու տարածքում իրականացվում են բնական կամ ավանդաբար ձևափոխված լանդշաֆտների վերականգմանն ուղղված գործողություններ (անտառվերականգնում, հողի շերտի վերականգնում և այլն): Վերականգնման գործողությունները կարող են լինել բնական և ակտիվ կառավարման միջամտությամբ:
49. Ազգային պարկի արգելավայրային, ռեկրեացիոն և տնտեսական գոտում բնության հատուկ պահպանվող տարածքների ղեկավարումն իրականացնող կազմակերպությունների կողմից սպասարկման ծառայություններ մատուցելու համար սահմանվում է օգտագործման վճարի տեսակ՝ սպասարկման ծառայությունների համար նախատեսված վճար:

**Գ Լ ՈՒ Խ 6**

**ԲՆՈՒԹՅԱՆ ՀՈՒՇԱՐՁԱՆ**

**Հոդված 22. Բնության հուշարձանի ստեղծման նպատակը**

 Բնության հուշարձանը ստեղծվում է առանձին վերցրած եզակի, գիտական գիտաճանաչողական, բնապատկերային, մշակութային և գեղագիտական առանձնահատուկ արժեք ներկայացնող բնական օբյեկտի կամ համալիրի բնական վիճակի պահպանության, գիտական ուսումնասիրությունների, մոնիթորինգի, գիտակրթական, մշակութային միջոցառումների և ռեկրեացիայի իրականացման նպատակով:

**Հոդված 23. Բնության հուշարձանների դասակարգումը**

Հայաստանի Հանրապետությունում բնության հուշարձանները դասակարգվում են` երկրաբանական, ջրաերկրաբանական, ջրագրական, կենսաբանական և բնապատմական բնության հուշարձանների:

**Հոդված 24. Բնության հուշարձանների պահպանության ռեժիմը**

1. Բնության հուշարձանի զբաղեցրած տարածքում արգելվում է`
2. բնության հուշարձանի տեսքը խաթարող ցանկացած գործունեություն` աղտոտում, գրառումներ, մոմավառություն, ծիսական պարագաների տեղադրում, նմուշների ձեռք բերում, խարույկ վառել, տարբեր նպատակներով օբյեկտների տեղադրում (բացառւթյամբ տվյալ հուշարձանի պահպանության և օգտագործման համար նախատեսվածի).
3. շինանյութերի ձեռք բերումը երկրաբանական բնության հուշարձանների տարածքից.
4. ջրային պաշարների օգտագործումը ջրաերկրաբանական և ջրագրական բնության հուշարձանների տարածքից, որն հանգեցնում է լճերի, գետերի ջրային հաշվեկշռի խախտմանը, աղբյուրների և ջրվեժների արտաքին տեսքի խաթարմանը.
5. բնափայտի, արմատների, տերևների, ցողունների, ծաղիկների, պտուղների, սերմերի մթերումը, ինչպես նաև կենդանական աշխարհի օբյեկտների որսը և թռչունների ձվերի հավաքը.
6. ցանկացած այլ գործունեություն, որը խախտում է բնական համակարգերը և օբյեկտները կամ սպառնում է դրանց պահպանությանը:
7. Բնության հուշարձանի զբաղեցրած տարածքում թույլատրվում է`
8. էկոհամակարգերի, կենսաբազմազանության, լանդշաֆտների, բնության ժառանգության գիտական ուսումնասիրությունները, հաշվառումը, գույքագրումը, մոնիթորինգը.
9. էկոլոգիական զբոսաշրջության և ռեկրեացիայի կազմակերպումը, տարածքի բարեկարգումը.
10. ուսումնական հաստատությունների կրթադաստիարակչական և ուսումնաարտադրական պրակտիկաների անցկացումը.
11. էկոհամակարգերի հավասարակշռությունը խախտող երևույթներն ու գործընթացները կանխարգելող, ինչպես նաև խախտված էկոհամակարգերի վերականգնման միջոցառումները.
12. սանիտարահիգիենիկ և հրդեհային անվտանգության աշխատանքների իրականացումը:
13. Բնության հուշարձանի համար կազմվում է անձնագիր, որն ընդգրկում է`
14. անվանումը և դասակարգումը.
15. տեղադիրքը և աշխարհագրական կոորդինատները.
16. նկարագրությունը, չափագրությունը.
17. սահմանների և պահպանման գոտու նկարագրությունը, մակերեսը, քարտեզ-հատակագիծը.
18. պահպանության, պաշտպանության և օգտագործման ռեժիմի առանձնահատկությունները.
19. տվյալներ կառավարող մարմնի մասին:
20. Պետական մարմինները, տեղական ինքնակառավարման մարմինները, իրավաբանական և ֆիզիկական անձինք պարտավոր են պահպանել բնության հուշարձանի անձնագրով սահմանված պահպանության, պաշտպանության և օգտագործման ռեժիմի առանձնահատկությունները:
21. Բնության հուշարձանի տարածքում բնության հատուկ պահպանվող տարածքների ղեկավարումն իրականացնող կազմակերպությունների կողմից սպասարկման ծառայություններ մատուցելու համար սահմանվում է օգտագործման վճարի տեսակ՝ սպասարկման ծառայությունների համար նախատեսված վճար:

**Գ Լ ՈՒ Խ 7**

**ԱՐԳԵԼԱՎԱՅՐ**

**Հոդված 25. Արգելավայրի ստեղծման նպատակը**

 Արգելավայրը ստեղծվում է տարածքում էկոհամակարգերի ու դրանց բաղադրիչների, բուսական, կենդանական աշխարհի առանձին տեսակների, այդ թվում՝ հազվագյուտ, էնդեմիկ, ռելիկտային, Կարմիր գրքում գրանցված տեսակների և դրանց պոպուլյացիաների ապրելավայրերի պահպանության, վերականգնման, գիտական ուսումնասիրությունների և մոնիթորինգի իրականացման, ինչպես նաև՝ բուսական, կենդանական պաշարների պահպանության, վերարտադրության, շարունակական կամ ժամանակավոր օգտագործման, կանոնակարգված զբոսաշրջության և ռեկրեացիայի նպատակով:

**Հոդված 26. Արգելավայրի պահպանության ռեժիմը**

1. Արգելավայրի տարածքում արգելվում է.
2. ջրային ռեժիմը խախտող ցանկացած գործունեություն.
3. պահպանության ենթակա բուսական և կենդանական աշխարհի ներկայացուցիչների բնակության միջավայրի պայմանների խախտումը.
4. որսորդությունը՝ բացառությամբ սիրողական ձկնորսության.
5. բույսերի և կենդանիների օտարածին տեսակների, ինչպես նաև կենսատեխնոլոգիաների միջոցով ստացված գենետիկորեն մոդիֆիկացված օրգանիզմների (տեսակների) ներմուծման և կլիմայավարժեցման աշխատանքները.
6. անտառահատումները, բացառությամբ սանիտարական և խնամքի հատումների.
7. թունաքիմիկատների օգտագործումը բույսերի պաշտպանության նպատակով, ինչպես նաև հանքային պարարտանյութերի օգտագործումը.
8. ռադիոակտիվ նյութերի և թափոնների, ինչպես նաև մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը, պահեստավորումը.
9. ընդհանուր օգտագործման ճանապարհներից և ջրային ուղիներից դուրս շարժիչային և թրթուրավոր տրանսպորտային միջոցների երթևեկությունը և կանգառը ճանապարհային ցանցի սահմաններից դուրս կամ դրա համար չնախատեսված վայրերում.
10. երկրաբանական ուսումնասիրության աշխատանքները (հողային ծածկույթի խախտումով), օգտակար հանածոների հանքավայրերի շահագործումը, հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը.
11. տնտեսական և բնակելի օբյեկտների, ճանապարհների, խողովակաշարերի, էլեկտրահաղորդման գծերի և հաղորդակցության այլ ուղիների շինարարությունն ու շահագործումը.

2. Արգելավայրի տարածքում թույլատրվում է.

1. բնական էկոհամակարգերի, կենսաբազմազանության, լանդշաֆտների, բնության ժառանգության գիտական ուսումնասիրությունները, հաշվառումը, գույքագրումը, մոնիթորինգը.
2. կառավարման պլանով սահմանված երթուղիներով էկոլոգիական զբոսաշրջության կազմակերպումը, այդ թվում` տեղանքին համահունչ հանգստի տաղավարների և դիտակետերի տեղադրումը.
3. էկոհամակարգերի հավասարակշռությունը խախտող երևույթներն ու գործընթացները կանխարգելող, ինչպես նաև խախտված էկոհամակարգերի վերականգնման, այդ թվում` անտառվերականգնման միջոցառումները.
4. պահպանության ենթակա բուսական և կենդանական տեսակների վերարտադրությունը, դրանց պոպուլյացիաների վերականգնմանը նպաստող միջոցառումները.
5. մեղվապահությունը՝ պայմանով, որ այն կիրականացվի միայն արգելավայրի կողմից և ստացված եկամուտը կօգտագործվի արգելավայրի կանոնադրական նպատակների, ինչպես աշխատակազմի խրախուսման համար.
6. սանիտարահիգիենիկ և հրդեհային անվտանգության աշխատանքների իրականացումը:
7. ուսումնական հաստատությունների կրթադաստիարակչական և ուսումնաարտադրական պրակտիկաների անցկացումը.
8. Հայաստանի Հանրապետության օրենսդրությամբ սահմանված կարգով ստացված թույլտվության, պայմանագրերի առկայության դեպքում ջրային ռեսուրսների, բուսական և կենդանական պաշարների օգտագործումը.
9. Արգելավայրերում բնության հատուկ պահպանվող տարածքների ղեկավարումն իրականացնող կազմակերպությունների կողմից սպասարկման ծառայություններ մատուցելու համար սահմանվում է օգտագործման վճարի տեսակ՝ սպասարկման ծառայությունների համար նախատեսված վճար:

**Գ Լ ՈՒ Խ 8**

**ՊԱՀՊԱՆՎՈՂ ԼԱՆԴՇԱՖՏ**

**Հոդված 27. Պահպանվող լանդշաֆտի ստեղծման նպատակը**

 Պահպանվող լանդշաֆտը ստեղծվում է բնական, ինչպես նաև մարդու և բնության փոխազդեցության արդյունքում ձևափոխված բնապահպանական, մշակութային, գեղագիտական արժեք ներկայացնող տարածքների պահպանության, վերականգնման, գիտական ուսումնասիրությունների, շրջակա միջավայրի մոնիթորինգի իրականացման, էկոլոգիական դաստիարակության, կանոնակարգված զբոսաշրջության և ռեկրեացիայի նպատակով:

**Հադված 28. Պահպանվող լանդշաֆտի պահպանության ռեժիմը**

1. Պահպանվող լանդշաֆտի տարածքում արգելվում է.
2. ջրային ռեժիմը խախտող ցանկացած գործունեություն.
3. բուսական և կենդանական աշխարհի ներկայացուցիչների աճելավայրերի և ապրելավայրերի պայմանների խախտումը.
4. բույսերի և կենդանիների օտարածին տեսակների, ինչպես նաև կենսատեխնոլոգիաների միջոցով ստացված գենետիկորեն ձևափոխված օրգանիզմների (տեսակների) ներմուծման և կլիմայավարժեցման աշխատանքները.
5. անտառահատումները, բացառությամբ սանիտարական և խնամքի հատումների.
6. ռադիոակտիվ նյութերի և թափոնների, ինչպես նաև մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը, պահեստավորումը.
7. երկրաբանական ուսումնասիրության աշխատանքները (հողային ծածկույթի խախտումով), օգտակար հանածոների հանքավայրերի շահագործումը, հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը.
8. պահպանվող լանդշաֆտի գեղագիտական տեսքը խաթարող գործունեություն,
9. Պահպանվող լանդշաֆտի տարածքում թույլատրվում է.
10. բնական էկոհամակարգերի և դրանց բաղադրիչների գիտական ուսումնասիրությունը, հաշվառումը, գույքագրումը, մոնիթորինգը այդ թվում՝ քաղաքացիների հանգստի կազմակերպման սպասարկման ծառայությունների մոնիթորինգը.
11. կանոնակարգված զբոսաշրջության կազմակերպումը, այդ թվում` լանդշաֆտին համահունչ հանգստի տաղավարների և դիտակետերի տեղադրումը` էսքիզային նախագծերը քաղաքաշինության ոլորտի պետական լիազոր մարմնի հետ համապատասխան գրությամբ համաձայնեցնելուց հետո.
12. ռեկրեացիայի նպատակով հողերի` Հայաստանի Հանրապետության օրենսդրությամբ սահմանված կարգով և քաղաքաշինական ծրագրային փաստաթղթերին համապատասխան, կառուցապատման իրավունքով տրամադրումն ու սպասարկման ծառայությունների կազմակերպումը.
13. արածեցման նպատակով արոտավայրերի հերթափոխային օգտագործումը.
14. խոտհունձը՝ պահպանվող լանդշաֆտի կառավարումն իրականացնող կազմակերպության կողմից հաստատված կարգով.
15. սանիտարական և խնամքի հատումները, անտառվերականգնումը, ծառերի, թփերի և այլ բույսերի տնկումը.
16. լանդշաֆտների հավասարակշռությունը խախտող երևույթներն ու գործընթացները, այդ թվում` վարակիչ հիվանդությունները կանխարգելող, հակահրդեհային, ինչպես նաև խախտված լանդշաֆտների վերականգնման միջոցառումները` համաձայն կառավարման պլանի.
17. սանիտարահիգիենիկ և հրդեհային անվտանգության աշխատանքների իրականացումը.
18. մշակութային լանդշաֆտների և պատմամշակութային հուշարձանների վերականգնումը:
19. ավանդական և օրգանական գյուղատնտեսական աշխատանքները.
20. սիրողական ձկնորսությունը` Հայաստանի Հանրապետության օրենսդրությամբ սահմանված դեպքերում և կարգով:
21. Պահպանվող լանդշաֆտի տարածքում բնության հատուկ պահպանվող տարածքների ղեկավարումն իրականացնող կազմակերպությունների կողմից սպասարկման ծառայություններ մատուցելու համար սահմանվում է օգտագործման վճարի տեսակ՝ սպասարկման ծառայությունների համար նախատեսված վճար:

**Գ Լ ՈՒ Խ 9**

**ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԻ ԿԱՌԱՎԱՐՈՒՄՆ ԻՐԱԿԱՆԱՑՆՈՂ ԿԱԶՄԱԿԵՐՊՈՒԹՅՈՒՆՆԵՐՈՒՄ ՊԱՀՊԱՆՈՒԹՅՈՒՆՆ ԻՐԱԿԱՆԱՑՆՈՂ ԱՇԽԱՏՈՂՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

**Հոդված 29. Բնության հատուկ պահպանվող տարածքների պահպանությունն իրականացնող աշխատողների իրավունքները և պարտականությունները**

1. Պահպանություն իրականացնող աշխատողն իրավունք ունի.
2. Հայաստանի Հանրապետության <<Զենքի մասին>> Հայաստանի Հանրապետության օրենքով սահմանված կարգով պահել, կրել, օգտագործել ծառայողական զենք` ինքնապաշտպանության կամ օրենքով նրանց վրա դրված` քաղաքացիների կյանքի, առողջության, սեփականության պաշտպանության, բնության, բնական պաշարների, արժեքավոր և վտանգավոր բեռների, հատուկ թղթակցության պահպանության պարտականությունների կատարման համար:
3. համապատասխան փաստաթղթերի բացակայության դեպքում առգրավել անօրինական ձեռք բերած գույքը /փայտանյութը, բույսերը, կենդանիները և այլ/ և գործիքները, կազմել իրավախախտման արձանագրություն օրենքով սահմանված կարգով և դեպքերում.
4. պահանջել արգելոց և ազգային պարկի արգելոցային գոտի մուտք գործած անձանց անցագրերը.
5. պահանջել բնության հատուկ պահպանվող տարածք մուտք գործած և տարածքներում իրավախախտում թույլ տված անձանց փաստաթղթերը` անձը հաստատող փաստաթուղթ, արգելոց և ազգային պարկի արգելոցային գոտի մուտք գործելու անցագիր, բնական պաշարների օգտագործման համապատասխան պայմանագիր:
6. Պահպանություն իրականացնող աշխատողը պարտավոր է.
7. ծառայողական պարտականությունները կատարելիս պահպանել Հայաստանի Հանրապետության օրենքի պահանջները.
8. ծառայողական պարտականությունները կատարելիս ունենալ անձը հաստատող համապատասխան փաստաթուղթ և կրել համազգեստ.
9. կանխել սույն օրենքով սահմանված բնության հատուկ պահպանվող տարածքի պահպանության ռեժիմը խախտող ցանկացած գործունեություն.
10. իրավախախտում հայտնաբերելու դեպքում Հայաստանի Հանրապետության օրենսդրությամբ սահմանված կարգով կազմել համապատասխան արձանագրություն և իրազեկել համապատասխան մարմիններին:

**Գ Լ ՈՒ Խ 10**

**ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԻ ՕԳՏԱԳՈՐԾՈՂՆԵՐԸ**

**Հոդված 30. Բնության հատուկ պահպանվող տարածքների օգտագործողները**

1. Հայաստանի Հանրապետությունում բնության հատուկ պահպանվող տարածքների օգտագործողներ կարող են հանդիսանալ` պետական մարմինները, տեղական ինքնակառավարման մարմինները, ֆիզիկական և իրավաբանական անձինք:
2. Բնության հատուկ պահպանվող տարածքների օգտագործումը վճարովի է (բացառությամբ՝ կրթադաստիարակչական միջոցառումների և գիտական ուսումնասիրությունների): Oգտագործման վճարները օգտագործվում են տվյալ բնության հատուկ պահպանվող տարածքի ղեկավարումն իրականացնող կազմակերպության կողմից՝ սույն օրենքով և կազմակերպության կանոնադրությամբ նախատեսված նպատակների իրականացման համար:

**Հոդված 31. Օգտագործողների իրավունքներն ու պարտականությունները**

1. Օգտագործողն իրավունք ունի.
2. ընտրել սույն օրենքով սահմանված բնության հատուկ պահպանվող տարածքի օգտագործման ձևերը.
3. իրացնել օգտագործումից ստացվող արտադրանքը և տնօրինել եկամուտները:
4. Օգտագործողը պարտավոր է.
5. գործել սույն օրենքի պահանջներին համապատասխան.
6. ապահովել բնության հատուկ պահպանվող տարածքից իրեն հատկացված հողատարածքի (ջրատարածքի) պահպանությունը, սանիտարահիգիենիկ նորմերը, հրդեհային անվտանգության կանոնները, չխախտել բնական էկոհամակարգերի ամբողջականությունը.
7. չխոչընդոտել բնության հատուկ պահպանվող տարածքի պահպանությունն իրականացնող պաշտոնատար անձին՝ կատարելու իր ծառայողական պարտականությունները.
8. ժամանակին կատարել բնության հատուկ պահպանվող տարածքից օգտվելու համար սահմանված վճարները.
9. չխախտել բնության հատուկ պահպանվող տարածքի այլ օգտագործողների իրավունքները:

**Գ Լ ՈՒ Խ 11**

**ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔԻ ՊԱՀՊԱՆՄԱՆ ԳՈՏԻՆ, ԷԿՈԼՈԳԻԱԿԱՆ ՑԱՆՑԸ ԵՎ ԷԿՈԼՈԳԻԱԿԱՆ ՄԻՋԱՆՑՔԸ**

**Հոդված 32. Բնության հատուկ պահպանվող տարածքի պահպանման գոտին**

1. Բնության հատուկ պահպանվող տարածքի էկոհամակարգերի և դրա բաղադրիչների վրա բացասական մարդածին ներգործությունը մեղմացնելու նպատակով ստեղծվում է պահպանման գոտի:
2. Պահպանման գոտու ստեղծումը հողերի նկատմամբ սեփականության ձևերի փոփոխություն չի նախատեսում: Պահպանման գոտին ստեղծվում է Հայաստանի Հանրապետության կառավարության որոշմամբ:
3. Պահպանման գոտու սահմանների որոշման համար հիմք են հանդիսանում բնության հատուկ պահպանվող տարածքի վրա ազդեցության գոտու ռելիեֆային առանձնահատկությունները` ջրբաժաններ, ձորակներ, գետեր, գագաթներ և այլն, որոնք համեմատաբար կայուն սահմաններ են:
4. Պահպանման գոտում չեն կարող իրականացվել բնության հատուկ պահպանվող տարածքի պահպանությանը վտանգ ներկայացնող գործողություններ, այդ թվում`.
5. բույսերի և կենդանիների օտարածին տեսակների, ինչպես նաև կենսատեխնոլոգիաների միջոցով ստացված գենետիկորեն ձևափոխված օրգանիզմների (տեսակների) ներմուծման և կլիմայավարժեցման աշխատանքները.
6. ռադիոակտիվ նյութերի և թափոնների, ինչպես նաև մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը և պահեստավորումը.
7. բուսական և կենդանական աշխարհի ներկայացուցիչների բնակության միջավայրի պայմանների խախտումը:
8. օգտակար հանածոների հանքավայրերի, հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը:
9. Պահպանման գոտում կիրառվող սահմանափակումները ամրագրվում են բնության հատուկ պահպանվող տարածքի կառավարումն իրականացնող մարմնի և պահպանման գոտու հողամասի սեփականատիրոջ միջև կնքվող պայմանագրով: Համաձայնության բացակայության դեպքում հարցը լուծվում է սերվիտուտի պայմանագրով կամ դատական կարգով:

**Հոդված 33. Էկոլոգիական ցանց և էկոլոգիական միջանցք**

* 1. Էկոլոգիական ցանցի ամբողջականության ապահովման և բնության հատուկ պահպանվող տարածքների էկոհամակարգերի միջև փոխկապակցվածության բարելավման և կենդանիների տեղաշաժն ու միգրացիան ապահովելու նպատակով ստեղծվում է էկոլոգիական միջանցք:
	2. Էկոլոգիական միջանցքի ստեղծումը հողերի նկատմամբ սեփականության ձևերի փոփոխություն չի նախատեսում: Էկոլոգիական միջանցքը ստեղծվում է Հայաստանի Հանրապետության կառավարության որոշմամբ:
	3. Էկոլոգիական միջանցք կարող է հանդիսանալ`
1. բնության հատուկ պահպանվող տարածքի պահպանման գոտին.
2. գետերի, ջրամբարների ջրապաշտպան գոտիները.
3. պաշտպանական նշանակության անտառաշերտերը.
4. կենդանիների տեղաշարժի ուղիները.
5. բնության հատուկ պահպանվող տարածքներում չընդգրկված արժեքավոր էկոհամակարգերը:
	1. Էկոլոգիական ցանցի խնդիրներն են`
6. ապահովել տարբեր բնության հատուկ պահպանվող տարածքների էկոհամակարգերի փոխկապակցվածությունը, կենդանիների տեղաշարժն ու միգրացիան.
7. բարելավել և ներդաշնակ դարձնել տարբեր բնության հատուկ պահպանվող տարածքների կառավարումը.
8. նպաստել շահագրգիռ կողմերի ակտիվ ներգրավմանը բնության հատուկ պահպանվող տարածքների հետ կապված գործընթացներում.
9. ապահովել բնության հատուկ պահպանվող տարածքների ինտեգրումը սոցիալ-տնտեսական զարգացման ծրագրերին.
10. ապահովել կայուն էկոհամակարգային ծառայություններ:
	1. Էկոլոգիական միջանցքում չեն կարող իրականացվել բնության հատուկ պահպանվող տարածքի պահպանությանն ու պաշտպանությանը վտանգ ներկայացնող գործողություններ, այդ թվում`.
11. բույսերի և կենդանիների օտարածին տեսակների, ինչպես նաև կենսատեխնոլոգիաների միջոցով ստացված գենետիկորեն ձևափոխված օրգանիզմների (տեսակների) ներմուծման և կլիմայավարժեցման աշխատանքները.
12. ռադիոակտիվ նյութերի և թափոնների, ինչպես նաև մարդու առողջության և շրջակա միջավայրի համար վտանգավոր կամ թունավոր այլ նյութերի արտադրությունը, օգտագործումը և պահեստավորումը.
13. բուսական և կենդանական աշխարհի ներկայացուցիչների բնակության միջավայրի պայմանների խախտումը.
14. օգտակար հանածոների հանքավայրերի, հանքանյութեր վերամշակող օբյեկտների, լցակույտերի, պոչամբարների և հանքարդյունաբերության հետ առնչվող ցանկացած այլ օբյեկտների տեղաբաշխումը:
	1. Էկոլոգիական միջանցքում կիրառվող սահմանափակումները ամրագրվում են բնության հատուկ պահպանվող տարածքի կառավարումն իրականացնող մարմնի և պահպանման գոտու հողամասի սեփականատիրոջ միջև կնքվող պայմանագրով: Համաձայնության բացակայության դեպքում հարցը լուծվում է սերվիտուտի պայմանագրով կամ դատական կարգով:

**Գ Լ ՈՒ Խ 12**

**ԿԵՆՍՈԼՈՐՏԱՅԻՆ ՊԱՀՊԱՆԱՎԱՅՐ**

**Հոդված 34. Կենսոլորտային պահպանավայրի ստեղծման նպատակը**

1. Կենսոլորտային պահպանավայրը ստեղծվում է Հայաստանի Հանրապետության կառավարության կողմից` շրջակա միջավայրի պահպանության, մարդկանց և կենսոլորտի միջև հավասարակշռված փոխազդեցությունը ապահովելու և բնօգտագործման արդյունավետ մեթոդների, ձևերի մշակման ու ներդրման նպատակով:
2. Կենսոլորտային պահպանավայրը կարող է ընդգրկվել միջազգային էկոլոգիական ցանցում՝ միջազգային կազմակերպությունների կանոնակարգերին և ընթացակարգերին համապատասխան:

**Հոդված 35. Կենսոլորտային պահպանավայրի կառուցվածքը**

1. Կենսոլորտային պահպանավայրը կազմված է միջուկից կամ միջուկներից, պահպանման և անցումային գոտիներից:
2. Կենսոլորտային պահպանավայրի միջուկը կամ միջուկները տարբեր կատեգորիայի պատկանող բնության հատուկ պահպանվող տարածքներ են, որտեղ գործում են սույն օրենքով այդ կատեգորիաների համար սահմանված պահպանության ռեժիմները:
3. Կենսոլորտային պահպանավայրի պահպանման և անցումային գոտիների պահպանության ռեժիմները սահմանվում են միջազգային կազմակերպությունների կանոնակարգերին և ընթացակարգերին համապատասխան:

**Գ Լ ՈՒ Խ 13**

**ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԻ ՄԱՍԻՆ ՕՐԵՆՍԴՐՈՒԹՅՈՒՆԸ ԽԱԽՏԵԼՈՒ ՀԱՄԱՐ ՊԱՏԱՍԽԱՆԱՏՎՈՒԹՅՈՒՆԸ**

**Հոդված 36. Բնության հատուկ պահպանվող տարածքների մասին Հայաստանի Հանրապետության օրենքը խախտելու համար պատասխանատվությունը**

Բնության հատուկ պահպանվող տարածքների մասին Հայաստանի Հանրապետության օրենքի խախտումն առաջ է բերում պատասխանատվություն՝ Հայաստանի Հանրապետության օրենքներով սահմանված կարգով:

**Գ Լ ՈՒ Խ 14**

 **ԵԶՐԱՓԱԿԻՉ ԴՐՈՒԹՆԵՐ**

**Հոդված 37. Օրենքի ուժի մեջ մտնելը**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:
2. Սույն օրենքն ուժի մեջ մտնելու պահից ուժը կորցրած ճանաչել <<Բնության հատուկ պահպանվող տարածքների մասին>> Հայաստանի Հանրապետության 2006 թվականի նոյեմբերի 27-ի ՀՕ-211-Ն օրենքը: